**TUMAČENJA**

**S 12. SJEDNICE ZAJEDNIČKE KOMISIJE ZA TUMAČENJE KOLEKTIVNOG UGOVORA ZA ZAPOSLENIKE U SREDNJOŠKOLSKIM USTANOVAMA**

**21.prosinca 2020. godine**

**125) Članak 19. stavak 3.-5. Kolektivnog ugovora za zaposlenike u srednjoškolskim ustanovama, K Š, Tehnička škola Županja**

Podnositeljica zahtjeva za tumačenje K.Š. voditeljica računovodstva zaposlenica Tehničke škole Županja traži tumačenje članka 19. stavaka od 3. do 5. Kolektivnog ugovora za zaposlenike u srednjoškolskim ustanovama (N.N. broj 51/18), smjenski rad, povezivo sa ostvarivanjem prava na smjenski rad zaposlenice Tehničke škole Županja koja radi u još jednoj srednjoškolskoj ustanovi ( Obrtničko-industrijskoj školi Županja). Prema tjednom rasporedu sati zaposlenica radi jedan dan u tjednu u Tehničkoj školi Županja te za isti rad traži ostvarivanje prava na uvećanje plaće temeljem smjenskog rada.

Slijedom toga, Škola moli tumačenje:

1. Ostvaruje li radnica pravo na smjenski rad ?
2. Jesmo li dužni uzeti u obzir i evidenciju radnog vremena i raspored rada iz Obrtničko-industrijske škole te na osnovu istog radnici isplatiti naknadu premda u našoj školi, kao zasebnoj ustrojstvenoj jedinici, radi samo jedan dan?
3. Ukoliko radnica ostvaruje navedeno pravo od kojeg trenutka smo obvezni izvršiti isplatu smjenskog rada, retroaktivno ili od trenutka donošenja tumačenja?

**Tumačenje 125/20**

 Temeljem dostavljene dokumentacije- tjedne evidencije i rasporeda radnog vremena zaposlenice K.V u prvoj i drugoj smjeni u Tehničkoj školi Županja:

1. zaposlenica ostvaruje pravo na smjenski rad u Tehničkoj školi Županja;

2. Tehnička škola Županja pri izvršavanju obveza prema zaposlenici u ostvarivanju njenih ugovorenih prava ne može koristiti podatke drugog poslodavca u ovom slučaju Obrtničko-industrijske škole o evidenciji radnog vremena.

3. Zaposlenici prava iz Kolektivnog ugovora ostvaruju od dana stupanja na snagu navedenoga Kolektivnog ugovora

**126) Članak 19. Kolektivnog ugovora za zaposlenike u srednjoškolskim ustanovama, I. Š., XV. Gimnazija Zagreb**

Podnositeljica zahtjeva za tumačenje zaposlenica I.Š. tajnica XV. Gimnazije, Jordanovac 8, Zagreb traži tumačenje članka 19. Kolektivnog ugovora za zaposlenike u srednjoškolskim ustanovama (N.N. broj 51/18), uvećanje plaće zaposlenika za smjenski i dvokratni rad, povezivo s ostvarivanjem prava nastavnika koji rade u više programa ( nastava jednog programa se uvijek izvodi u prvoj smjeni, a drugoga se izmjenjuje na tjednoj bazi jedan tjedan u prvoj, drugi tjedan u drugoj smjeni), a prema skupnom rasporedu sati neposredno odgojno-obrazovnog rada nastavnika dostavljenom u prilogu zahtjeva.

Druga smjena u XV. Gimnaziji počinje u 14:15.

S obzirom na količinu podataka, radi jednostavnosti i jasnoće predlažemo da u Word dokumentu crvenom bojom označite dane za koje pojedini nastavnik u pojedinom tjednu ima pravo na naknadu za rad u smjenama odnosno zelenom bojom za dvokratni rad.

**Tumačenje 126/20**

Sva prava zaposlenika srednjoškolskih ustanova utvrđena Kolektivnim ugovorom, u vremenu važenja ugovora pojedinačno se primjenjuju, te u skladu s Kolektivnim ugovorom pojedinačno se tumači i njihova primjena.

Naime, sukladno članku 19. stavku 3. Kolektivnog ugovora smjena (smjenski rad) je svakodnevni rad zaposlenika prema utvrđenom radnom vremenu poslodavca koji zaposlenik obavlja u prijepodnevnom (prva smjena), poslijepodnevnom (druga smjena) ili noćnom dijelu dana (treća smjena) tijekom radnog tjedna. Sukladno stavku 4. istoga članka Kolektivnog ugovora rad u smjenama je rad zaposlenika koji mijenja smjene ili naizmjenično obavlja poslove u prvoj i drugoj smjeni tijekom radnog tjedna ili mjeseca, a sukladno stavku 5. rad u smjeni je i rad zaposlenika koji naizmjenično ili najmanje dva radna dana u tjednu obavlja poslove u prvoj i drugoj smjeni

Nadalje, u skladu s člankom 19. stavkom 8. Kolektivnog ugovora dvokratni rad nastavnika su poslovi neposrednog odgojno-obrazovnog rada u prvoj i drugoj smjeni u istom radnom danu, a unutar tjednog zaduženja, s prekidom dužim od 90 minuta. Ujedno, u skladu sa stavkom 9. istoga članka dvokratni rad je rad zaposlenika koji obavlja poslove u prvoj i drugoj smjeni u istom radnom danu s prekidom dužim od 90 minuta, a u skladu sa stavkom 10. dvokratnim radom ne smatraju se: nastavnička i razredna vijeća, sjednice stručnih aktiva, roditeljski sastanci, informacije, pripreme učenika za natjecanje.

 Slijedom toga, u uvjetima da nastavnik isti dan radi u prvoj i drugoj smjeni (sa mogućim prekidom ili bez prekida nastave), **smatra se da nastavnik ukoliko pretežiti dio rada**, odnosno veći broj sati održane nastave u drugoj smjeni u odnosu na sate nastave u prvoj smjeni, radi u drugoj smjeni.

 Temeljem stavka 13. istog članka Kolektivnog ugovora napominjemo da se **prava na uvećanja plaće s osnova dvokratnog i smjenskog rada u istom danu isključuju.**

Slijedom svega navedenoga, u slučaju pojedinačnih dvojbi oko ostvarivanja navedenih prava nastavnika, a koje proizlaze iz strukture tjednog zaduženja i rasporeda rada nastavnika, upućujemo da nam se uz dostavu adekvatne dokumentacije obratite.

**127) Članak 19. stavak 3., 4., 5. i 6. Kolektivnog ugovora za zaposlenike u srednjoškolskim ustanovama, D. M., Tehnička škola Bjelovar**

 Podnositelj zahtjeva za tumačenje zaposleni D.M. nastavnik u Tehničkoj školi Bjelovar i Komercijalnoj i trgovačkoj školi Bjelovar traži tumačenje stavaka 3, 4, 5 i 6. članka 19. Kolektivnog ugovora za zaposlenike u srednjoškolskim ustanovama (N.N. broj 51/18), uvećanje plaće zaposlenika za smjenski rad, povezivo sa ostvarivanjem prava nastavnika na smjenski rad. Naime, nastavnik radi u Tehničkoj školi Bjelovar sa ugovorom na dvanaest sati neposrednog rada i Komercijalnoj i trgovačkoj školi Bjelovar sa ugovorom na deset sati neposrednog rada i dva prekovremena sata. Nastava je u obje škole organizirane u dvije smjene, prva smjena počinje u 8.00 i završava u 13.15, a druga smjena započinje u 13.45 i završava u 19.05.

U Komercijalnoj i trgovačkoj školi Bjelovar radi deset sati neposredno i dva sata prekovremeno, ponedjeljkom, šest školskih sati od 13.45 do 18.20, svih šest sati u popodnevnoj smjeni i utorkom od 10.20 do 15.10, također šest školskih sati od toga četiri u prijepodnevnoj i dva u popodnevnoj smjeni.

U Tehničkoj školi Bjelovar radi od srijede do petka, dvanaest sati neposrednog rada. Prema rasporedu radi srijedom u prijepodnevnoj smjeni, pet školskih sati od 9.30 do 13.15, četvrtkom u popodnevnoj smjeni dva školska sata od 13.45 do 15.10 i petkom tri školska sata u prijepodnevnoj smjeni, od 10.20 do 12.30 i u popodnevnoj smjeni dva školska sata od 13.45 do 15.10.

**Tumačenje 127/20**

 Temeljem dostavljenih podataka o strukturi i rasporedu radnog vremena nastavnika dostavljenih u zahtjevu za tumačenje nastavnik ne ostvaruje pravo na uvećanje plaće za smjenski rad.

**128)Članak 14. Kolektivnog ugovora za zaposlenike u srednjoškolskim ustanovama, Ž. K., Strojarska tehnička škola Fausta Vrančića, Zagreb**

Podnositeljica zahtjeva za tumačenje Ž.K tajnica Strojarske tehničke škole Fausta Vrančića, Zagreb traži tumačenje primjene članka 14. Kolektivnog ugovora za zaposlenike u srednjoškolskim ustanovama (N.N. broj 51/18), dežurstvo nastavnika u prostoru srednjoškolske ustanove, u kontekstu primjene članka 55. Temeljenog kolektivnog ugovora za službenike i namještenike u javnim službama (Narodne novine, broj 128/17) - zaštita zaposlenika. Naime, ista postavlja upit

1. moraju li sukladno članku 14. Kolektivnog ugovora za zaposlenike u srednjoškolskim ustanovama dežurati svi nastavnici bez obzira na godine starosti i bez obzira na starosnu dob djeteta
2. ili se i na nastavnike u Školi primjenjuje članak 55. Temeljnog kolektivnog ugovora za službenike i namještenike u javnim službama?

**Tumačenje 128/20**

 Odredbama Kolektivnog ugovora za zaposlenike u srednjoškolskim ustanovama utvrđena su prava i obveze iz rada i po osnovi rada zaposlenika srednjoškolskih ustanova u vremenu važenja istog.

1. Upućujemo na već doneseno tumačenje Zajedničke komisije za tumačenje Kolektivnog ugovora za zaposlenike u srednjoškolskim ustanovama, **broj 13/18,** sa 5. sjednice od 23. studenoga 2018. godine ,

**Tumačenje 13/18**

Nastavnici u srednjoj školi izvode nastavu i druge oblike neposrednog odgojno- obrazovnog rada s učenicima te obavljaju poslove koji proizlaze iz naravi i opsega odgojno-obrazovnog rada.

Tjedne obveze nastavnika u srednjoškolskim ustanovama utvrđuju se u 40-satnom radnom tjednu godišnjim planom i programom rada srednjoškolske ustanove u skladu s nacionalnim kurikulumom, nastavnim planom i programom i školskim kurikulumom, o čemu se  nastavniku izdaje odluka o tjednom i godišnjem zaduženju na poslovima neposrednog nastavnog rada i ostalim poslovima koji proizlaze iz neposrednog nastavnog i odgojno-obrazovnog rada i iz izvršenja aktivnosti i poslova iz nastavnog plana i programa i školskog kurikuluma.

Sadržaj stavka 2.točke B) članka 14.Kolektivnog ugovora podrazumijeva:

Da nastavnik može biti zadužen poslovima dežurstva u prostoru srednjoškolske ustanove za vrijeme radnoga vremena nastavnika prema rasporedu neposrednog odgojno-obrazovnog rada na način da:

* ukoliko njegov nastavni rad započinje s početkom jutarnje ili popodnevne smjene može biti zadužen poslovima dežurstva 30 minuta prije obavljanja prvog nastavnog sata u smjeni;
* ukoliko njegov nastavni rad završava sa zadnjim nastavnim satom u prvoj ili drugoj smjeni može biti zadužen poslovima dežurstva 30 minuta poslije obavljanja neposrednog rada.
* nastavnik može biti zadužen poslovima dežurstva unutar dnevnog rasporeda svoga neposrednog nastavnog rada za vrijeme malih i velikog odmora učenika.
* obveza je poslodavca da poslovima dežurstva trebaju biti obuhvaćeni svi nastavnici srednjoškolske ustanove ravnomjerno, što podrazumijeva prema stavku 3. članka 100 Zakona o odgoju i obrazovanju u osnovnoj i srednjoj školi nastavnike, strukovne učitelje, suradnike u nastavi i odgajatelje.
* ravnomjernost pretpostavlja vremenski ravnomjerno zaduženje poslovima dežurstva svih navedenih što je uvjetovano prostornim potrebama ustanove, brojem nastavnika i brojem radnih dana, te se obveze dežurstva nastavnika propisuju odlukom o tjednom i godišnjem zaduženju nastavnika.
* dežurni nastavnici ne uspostavljaju red i ne mogu biti odgovorni za fizičku zaštitu objekta. Obveza poslodavca je osiguravanje i zaštita prava i dostojanstva radnika, te uvjeta rada na siguran način i na način koji ne ugrožava zdravlje i sigurnost radnika**.**
* dežurstvo nastavnika podrazumijeva komunikaciju sa učenicima u prostoru ustanove, savjetovanje i odgovaranje na pitanja, pomoć u rješavanju mogućih problema, usmjeravanje učenika prema stručnim službama prema njihovom interesu i potrebi, te izvješćivanje ravnatelja ustanove i stručnih suradnika o mogućim situacijama koje nisu u skladu sa kućnim redom ustanove.
* dežurstvo nastavnika ne planira se u vremenu nastavnog procesa jer podrazumijeva se da su učenici u učionicama , kabinetima , praktikumima, radionicama i da sudjeluju u nastavnom procesu.
* za sigurnost ustanove u tom vremenu odgovorna je nadležna osoba odnosno ravnatelj ustanove i osobe za fizičku zaštitu objekta.

2. Nadalje, kriteriji ostvarivanja prava iz članka 55. Temeljenog kolektivnog ugovora po naravi područja zaštite prava zaposlenika ne odnose se na primjenu prava i obveza iz odredbi članka 14. Kolektivnog ugovora za zaposlenike u srednjoškolski ustanovama.

Zajednička komisija za tumačenje Kolektivnog ugovora za zaposlenike u srednjoškolskim ustanovama nadležna je tumačiti samo odredbe navedenoga Kolektivnog ugovora, a za tumačenje Temeljnog kolektivnog ugovora za službenike i namještenike u javnim službama potrebno je obratiti se Povjerenstvu za tumačenje predmetnog Temeljnog kolektivnog ugovora.

**129)** **Članak 19. stavak 8. i 9. Kolektivnog ugovora za zaposlenike u srednjoškolskim ustanova, N. B. Strojarska i prometna škola Varaždin**

 Podnositelj zahtjeva za tumačenje zaposlenik N.B. nastavnik u Strojarskoj i prometnoj školi Varaždin traži tumačenje stavaka 8. i 9. članka 19. Kolektivnog ugovora za zaposlenike u srednjoškolskim ustanovama (N.N. broj 51/18), uvećanje plaće zaposlenika za dvokratni rad, povezivo sa ostvarivanjem prava nastavnika u uvjetima ugovorenog rada u dvije škole te činjenicom da svaka od škola temelji primjenu prava nastavnika na svom rasporedu neposrednog rada nastavnika i evidenciji realizacije istoga.

**Tumačenje 129/20**

 Kod utvrđivanja da li zaposlenik ostvaruje pravo na isplatu dodatka za dvokratni rad, u slučaju ako isti radi u više školskih ustanova, škola u obzir treba uzimati samo radno vrijeme koje zaposlenik ima u toj školi. Naime, svaka školska ustanova je samostalna pravna osoba, a zaposlenik sa svakom od njih ima sklopljen ugovor o radu.

**130)Članak 24. Kolektivnog ugovora za zaposlenike u srednjoškolskim ustanovama, D. P., Srednja škola Dragutina Stražimira, Sv. Ivan Zelina**

Podnositelj zahtjeva za tumačenje zaposlenik D.P. tajnik u Srednjoj školi Dragutina Stražimira, Gundulićeva 2a, 10380 Sveti Ivan Zelin**a** traži tumačenje članka 24. Kolektivnog ugovora za zaposlenike u srednjoškolskim ustanovama (N.N. broj 51/18), umanjenje radne obveze nastavnika, povezivo sa priznavanjem staža osiguranja – poljoprivredno osiguranje, kod utvrđivanja prava na umanjenje ukupne tjedne radne obveze, odnosno uvećanja osnovne plaće za 4% prema članku 24. Kolektivnog ugovora.

**Tumačenje 130/20**

 Zbog različitih stavova članova Zajedničke komisije za tumačenje Kolektivnog ugovora predstavnika strana potpisnica ugovora zajednička komisija nije usuglasila tumačenje članka 24. Kolektivnog ugovora po postavljenom zahtjevu za tumačenje.

**131)Članak 24. Kolektivnog ugovora za zaposlenike u srednjoškolskim ustanovama, T. Ć., Škola za cestovni promet Zagreb, Zagreb**

 Podnositelj zahtjeva za tumačenje T.Ć. ravnatelj Škole za cestovni promet Zagreb traži tumačenje članka 24. Kolektivnog ugovora za zaposlenike u srednjoškolskim ustanovama (N.N. broj 51/18), umanjenje radne obveze nastavnika, povezivo sa ostvarivanjem prava zaposlenika na radnom mjestu stručnog suradnika psihologa na pola radnog vremena (ugovor o radu na neodređeno, nepuno radno vrijeme - 20 sati), te zaposlenog na radnom mjestu nastavnika na pola radnog vremena (ugovor o radu na neodređeno, nepuno radno vrijeme - 20 sati), na umanjenje radne obveze. Naime, traži tumačenje ostvaruje li radnik pravo na umanjenje radne obveze, odnosno povećanje plaće sukladno članku 24. Kolektivnog ugovora. Ukoliko radnik ne ostvaruje pravo na umanjenje radne obveze odnosno povećanje plaće sukladno članku 24. Kolektivnog ugovora za zaposlene u srednjoškolskim ustanovama za radno mjesto stručnog suradnika, da li navedeno pravo ostvaruje u dijelu koji se odnosi na radno mjesto nastavnika?

**Tumačenje 131/20**

Zbog različitih stavova članova Zajedničke komisije za tumačenje Kolektivnog ugovora predstavnika strana potpisnica ugovora zajednička komisija nije usuglasila tumačenje članka 24. Kolektivnog ugovora po postavljenom zahtjevu za tumačenje.

**132)Članak 35. st. 3 Kolektivnog ugovora za zaposlenike u srednjoškolskim ustanovama, A. P., Obrtnička škola Opatija**

Podnositelj zahtjeva za tumačenje zaposlenika A.P. nastavnik TZK u Obrtničkoj školi Opatija traži tumačenje članka 35. stavka 3. Kolektivnog ugovora za zaposlenike u srednjoškolskim ustanovama , pravo na ostvarivanje naknade za sate prekovremenog rada realizirane u planiranom i utvrđenom broju sati u Odluci o tjednom i godišnjem zaduženju nastavnika za školsku 2029. /2020.godinu koju je podnositelj zahtjeva osobno preuzeo za cijelu školsku godinu koja je trajala od 01. rujan 2019. do 31. kolovoza 2020 god.

 Slijedom priloženog tjednog zaduženja koje se odnosi na cijelu školsku godinu, odnosno od 01.09.2019.-31.08.2020. (sukladno čl. 35 st.3. ) i u kojemu je podnositelj zahtjeva u spomenutom razdoblju zadužen s dva sata prekovremenog rada tjedno, podnositelj zahtjeva traži tumačenje Zajedničke komisije o utemeljenosti ili neutemeljenosti postupanja poslodavca i uskrate obračuna realiziranih prekovremenih sati za mjesec lipanj 2020., srpanj 2020. i kolovoz 2020. god.

**Tumačenje 132/20**

 Zaposlenik koji je odradio poslove preko tjedne norme nastavnog rada i ostalih poslova utvrđenih odlukom o tjednom i godišnjem zaduženju zaposlenika ima pravo na uvećanje osnovne plaće za prekovremeni rad, a ukoliko prekovremene sate nije odradio ne ostvaruje prava na predmetno uvećanje.

**133)Članak 73. Kolektivnog ugovora za zaposlenike u srednjoškolskim ustanovama, Z. F., Glazbena škola Vatroslava Lisinskog**

Podnositelj zahtjeva za tumačenje Z.F. tajnik Glazbene škole Vatroslava Lisinskog Zagreb traži tumačenje članka 73. Kolektivnog ugovora za zaposlenike u srednjoškolskim ustanovama (N.N. broj 51/18), prava sindikalnog povjerenika s ovlaštenjima zaposleničkog vijeća, prava sindikalnog povjerenika koji nije preuzeo ovlasti radničkog vijeća, povezivo sa ostvarivanjem prava sindikalnog povjerenika iz reda nenastavnog osoblja koji radi na poslovima tajnika srednjoškolske ustanove na umanjenje tjedne norme rada. Naime, isti postavlja upit ostvaruju li tajnici, sindikalni povjerenici, pravo na prekovremeni rad po stavcima 4. (6 sati) odnosno 8. (2 sata) članka 73. Kolektivnog ugovora budući je navedenim člankom Kolektivnog ugovora predviđeno umanjenje norme samo za nastavno osoblje?

**Tumačenje 133/20**

Rad sindikalnog povjerenika s ovlaštenjima zaposleničkog vijeća, odnosno sindikalnog povjerenika koji nije preuzeo ovlasti radničkog vijeća, a koji su iz reda nenastavnog osoblja srednjoškolske ustanove ne može biti temeljem ostvarivanja prekovremenog rada.

Rad tajnika srednjoškolske ustanove sindikalnog povjerenika s ovlaštenjima zaposleničkog vijeća, tajnika srednjoškolske ustanove sindikalnog povjerenika koji nije preuzeo ovlasti radničkog vijeća vrednuje se na način da mu se tjedne obveze rada umanjuju za 6 sati, odnosno 2 sata rada u tjednoj strukturi radnog vremena.

**134) Članak 24. Kolektivnog ugovora za zaposlenike u srednjoškolskim ustanovama, M. P., Trgovačka škola Zagreb;**

Podnositeljica zahtjeva za tumačenje M. P. povjerenica podružnice Sindikata Trgovačke škole Zagreb traži tumačenje stavaka 4., 5. i 6., članka 24. Kolektivnog ugovora za zaposlenike u srednjoškolskim ustanovama (N.N. broj 51/18), umanjenje radne obveze nastavnika, povezivo s upitom zaposlenika N. M. profesora u dualnom sustavu obrazovanja za zanimanje prodavač. Naime, podnositeljica zahtjeva navodi kako je zaposlenik N.M. 15.11.2020. napunio 30 godina rada, a da je u mjesecu prosincu dobio obračun plaće bez obračunatog uvećanja osnovne plaće za 4%. Stoga, ista postavlja upit je li zaposlenik N.M. trebao dobiti uvećanje plaće za ovaj bonus.

**Tumačenje 134/20**

U uvjetima da zaposlenik ispuni propisane uvjete po osnovi radnog staža iz stavka 1. članka 24. Kolektivnog ugovora , odnosno 30 godina rada tijekom školske godine, pravo na uvećanje osnovne plaće za 4% ostvaruje od dana ispunjenja uvjeta., odnosno 15. studenog 2020. iz zahtjeva za tumačenje.

**135) Članak 21. stavak 7. Kolektivnog ugovora za zaposlenike u srednjoškolskim ustanova, V. M. Trgovačka škola Zagreb;**

Podnositeljica zahtjeva za tumačenje V.M. računovođa u Trgovačkoj školi Zagreb traži tumačenje stavaka 7. članka 21. Kolektivnog ugovora za zaposlenike u srednjoškolskim ustanovama (N.N. broj 51/18), pravo na uvećanje osnovne plaće zaposlenice G.M. u visini 5% osnovice za obračun plaće u javnim službama po osnovi prijevoza u osobnoj organizaciji na posao i s posla najmanje 100 km u oba smjera u jednom danu, povezano s dokumentiranom činjenicom promjene boravišta zaposlenice.

**Tumačenje 135/20**

Zbog različitih stavova članova Zajedničke komisije za tumačenje Kolektivnog ugovora predstavnika strana potpisnica ugovora, zajednička komisija nije usuglasila tumačenje stavka 7. članka 21. Kolektivnog ugovora po postavljenom zahtjevu za tumačenje.

**136)Članak 14. stavak 2., točka B) Kolektivnog ugovora za zaposlenike u srednjoškolskim ustanovama, S. M. , Ekonomska škola braće Radić Đakovo**

Podnositeljica zahtjeva za S. M. zaposlenica Ekonomske škole braće Radić Đakovo traži tumačenje primjene odredbi i sadržaja stavka 2. točke B) članka 14. Kolektivnog ugovora za zaposlenike u srednjoškolskim ustanovama (N.N. broj 51/18), dežurstvo nastavnika u prostoru srednjoškolske ustanove.

Zaposlenici su od 07. rujna 2020. do 03. studenog dežurali po rasporedu (raspored u privitku zahtjeva) koji je uključivao dolazak u školu i dežurstvo minimalno 80. minuta prije početka rada po tjednom rasporedu predmetnog nastavnika.

**Tumačenje 136/20**

Upućujemo na već doneseno tumačenje Zajedničke komisije za tumačenje Kolektivnog ugovora za zaposlenike u srednjoškolskim ustanovama, broj 13/18, sa 5. sjednice od 23. studenoga 2018. godine:

**Tumačenje 13/18**

Nastavnici u srednjoj školi izvode nastavu i druge oblike neposrednog odgojno- obrazovnog rada s učenicima te obavljaju poslove koji proizlaze iz naravi i opsega odgojno-obrazovnog rada.

Tjedne obveze nastavnika u srednjoškolskim ustanovama utvrđuju se u 40-satnom radnom tjednu godišnjim planom i programom rada srednjoškolske ustanove u skladu s nacionalnim kurikulumom, nastavnim planom i programom i školskim kurikulumom, o čemu se  nastavniku izdaje odluka o tjednom i godišnjem zaduženju na poslovima neposrednog nastavnog rada i ostalim poslovima koji proizlaze iz neposrednog nastavnog i odgojno-obrazovnog rada i iz izvršenja aktivnosti i poslova iz nastavnog plana i programa i školskog kurikuluma.

Sadržaj stavka 2.točke B) članka 14.Kolektivnog ugovora podrazumijeva:

Da nastavnik može biti zadužen poslovima dežurstva u prostoru srednjoškolske ustanove za vrijeme radnoga vremena nastavnika prema rasporedu neposrednog odgojno-obrazovnog rada na način da:

* ukoliko njegov nastavni rad započinje s početkom jutarnje ili popodnevne smjene može biti zadužen poslovima dežurstva 30 minuta prije obavljanja prvog nastavnog sata u smjeni;
* ukoliko njegov nastavni rad završava sa zadnjim nastavnim satom u prvoj ili drugoj smjeni može biti zadužen poslovima dežurstva 30 minuta poslije obavljanja neposrednog rada.
* nastavnik može biti zadužen poslovima dežurstva unutar dnevnog rasporeda svoga neposrednog nastavnog rada za vrijeme malih i velikog odmora učenika.
* obveza je poslodavca da poslovima dežurstva trebaju biti obuhvaćeni svi nastavnici srednjoškolske ustanove ravnomjerno, što podrazumijeva prema stavku 3. članka 100 Zakona o odgoju i obrazovanju u osnovnoj i srednjoj školi nastavnike, strukovne učitelje, suradnike u nastavi i odgajatelje.
* ravnomjernost pretpostavlja vremenski ravnomjerno zaduženje poslovima dežurstva svih navedenih što je uvjetovano prostornim potrebama ustanove, brojem nastavnika i brojem radnih dana, te se obveze dežurstva nastavnika propisuju odlukom o tjednom i godišnjem zaduženju nastavnika.
* dežurni nastavnici ne uspostavljaju red i ne mogu biti odgovorni za fizičku zaštitu objekta. Obveza poslodavca je osiguravanje i zaštita prava i dostojanstva radnika, te uvjeta rada na siguran način i na način koji ne ugrožava zdravlje i sigurnost radnika**.**
* dežurstvo nastavnika podrazumijeva komunikaciju sa učenicima u prostoru ustanove, savjetovanje i odgovaranje na pitanja, pomoć u rješavanju mogućih problema, usmjeravanje učenika prema stručnim službama prema njihovom interesu i potrebi, te izvješćivanje ravnatelja ustanove i stručnih suradnika o mogućim situacijama koje nisu u skladu sa kućnim redom ustanove.
* dežurstvo nastavnika ne planira se u vremenu nastavnog procesa jer podrazumijeva se da su učenici u učionicama , kabinetima , praktikumima, radionicama i da sudjeluju u nastavnom procesu.
* za sigurnost ustanove u tom vremenu odgovorna je nadležna osoba odnosno ravnatelj ustanove i osobe za fizičku zaštitu objekta.

**137) Članak 19. i 35. Kolektivnog ugovora za zaposlenike u srednjoškolskim ustanovama, S. M. , Ekonomska škola braće Radić Đakovo**

Podnositeljica zahtjeva za S. M. zaposlenica Ekonomske škole braće Radić Đakovo traži tumačenje primjene odredbi i sadržaja stavka 1. točka b), stavaka od 3. do 6. članka 19., te članka 35. Kolektivnog ugovora za zaposlenike u srednjoškolskim ustanovama (N.N. broj 51/18), smjenski i prekovremeni rad, povezivo sa ostvarivanjem prava zaposlenice na uvećanje plaće za smjenski rad po osnovi redovnog rada u realnoj nastavi i online rada sa vulnerabilnim učenicima ili učenicima u samoizolaciji u suprotnoj smjeni. Ista navodi kako je taj rad iznad tjedne norme neposrednog rada utvrđene Odlukom o tjednom i godišnjem zaduženju, ali da isti nije plaćen. U prilogu zahtjeva tjedni raspored sati zaposlenice u realnoj nastavi te raspored realizacije online nastave sa učenicima u suprotnoj smjeni.

**Tumačenje 137/20**

Sa svrhom argumentiranog tumačenja i utvrđivanja smjenskog i prekovremenog rada podnositeljica zahtjeva za tumačenje treba dostaviti podatke o vremenu otpočinjanja nastave po smjenama u školi, o rasporedu nastave po satima u tjednom rasporedu nastave, te raspored održane online nastave po vremenu i smjenama.

**138)Članak 15. stavak 4. Kolektivnog ugovora za zaposlenike u srednjoškolskim ustanovama, I. J., Glazbena škola Vatroslava Lisinskog Zagreb**

Podnositeljica zahtjeva za tumačenje I. J. Voditeljica Zbirke instrumenata, nototeke, fonoteke, CD-a i knjižnice u Glazbenoj školi Vatroslava Lisinskog u Zagrebu traži tumačenje stavaka 4. članka 15. Kolektivnog ugovora za zaposlenike u srednjoškolskim ustanovama (N.N. broj 51/18), poslovi stručnog suradnika knjižničara u srednjim umjetničkim školama, povezivo sa zaštitom prava podnositeljice po osnovi sklopljenog ugovora sa ustanovom na poslovima voditelja Zbirke instrumenata, nototeke, fonoteke, CD-a i knjižnice. Naime, ista navodi kako je zaposlena na poslovima voditelja Zbirke instrumenata, nototeke, fonoteke, CD-a i knjižnice u Glazbenoj školi Vatroslava Lisinskog u Zagrebu od 25. kolovoza 2014. Ugovor o radu na neodređeno puno radno vrijeme, uz uvjet stjecanja bibliotekarske struke najviše do 3 godine od dana početka rada potpisala je sa Glazbenom školom Vatroslav Lisinski Zagreb 23. lipnja 2014. Nadalje, navodi kako je navedene uvjete ispunila u zadanom roku, stekavši zvanje magistre bibliotekarstva na Filozofskom fakultetu u Zagrebu u lipnju 2017., a u zakonskom roku, u veljači 2016. položila je i stručni ispit za zanimanje stručnog suradnika školskog knjižničara, te je pod tim nazivom radnog mjesta uvedena u registar plaća zaposlenika.

Slijedom toga, budući da joj u ugovoru o radu ne piše da je stručni suradnik školski knjižničar, a istim je ugovorom uvjetovano stjecanje bibliotekarske struke dodatnim studijem, za koji navodi da je završila, te kako je odredbom članka 15. stavka 4. Kolektivnog ugovora za zaposlenike u srednjoškolskim ustanovama propisano da „stručni suradnik knjižničar u srednjim umjetničkim školama, uz poslove iz ovoga stavka, obavlja i poslove vođenja instrumentarija, nototeke i fonoteke te ostale poslove sukladno važećim zakonskim i podzakonskim propisima“ ista traži tumačenje jesu li ugovoreni poslovi voditelja Zbirke instrumenata, nototeke, fonoteke, CD-a i knjižnice koje obavlja i za koje je sklopila ugovor o radu, u umjetničkim školama istovjetni poslovima stručnog suradnika knjižničara, te ima li nakon ispunjenja uvjeta (uz zvanje magistre muzikologije završen dodatni studij bibliotekarstva te položen stručni ispit za stručnog suradnika knjižničara) prava iz radnog odnosa jednaka kao i stručni suradnik knjižničar.

**Tumačenje 138/20**

Sadržaj zahtjeva za tumačenje nije u nadležnosti Zajedničke komisije za tumačenje Kolektivnog ugovora.

**139)Članak 24. stavak 1. Kolektivnog ugovora za zaposlenike u srednjoškolskim ustanovama, I. V., Industrijska škola Split**

Podnositeljica zahtjeva za tumačenje I.V. ravnateljica Industrijske škole Split, traži tumačenje primjene odredbi članka 24. stavka 1. Kolektivnog ugovora za zaposlenike u srednjoškolskim ustanovama (N.N. broj 51/18), umanjenje radne obveze nastavnika, povezivo sa priznavanjem staža osiguranja – poljoprivredno osiguranje, kod utvrđivanja prava na umanjenje ukupne tjedne radne obveze zaposlenika S.D., odnosno uvećanja osnovne plaće za 4% prema članku 24. Kolektivnog ugovora za zaposlenike u srednjoškolskim ustanovama?

Podnositeljica zahtjeva navodi kako zaposlenik S. D. ima po osnovi osiguranja člana poljoprivrednog kućanstva priznat staž jer ima potvrdu HZMO o uplaćenom doprinosu za navedeni staž. Stoga, ista postavlja upit smatra li se navedeni staž radom, odnosno ima li zaposlenik pravo na umanjenje tjedne obveze u neposrednome odgojno-obrazovnom radu s učenicima za dva sata tjedno jer ima 30 ( i više ) godina radnog staža i/ ili ima li zaposlenik pravo na povećanje plaće za 4 % ?

**Tumačenje139/20**

Zbog različitih stavova članova Zajedničke komisije za tumačenje Kolektivnog ugovora predstavnika strana potpisnica ugovora, Zajednička komisija nije usuglasila tumačenje članka 24. Kolektivnog ugovora po postavljenom zahtjevu za tumačenje.

**140) Članak 15. stavak 3. Kolektivnog ugovora za zaposlenike u srednjoškolskim ustanovama R. Z. Srednjoškolski đački domu , Zadar**

Podnositelj zahtjeva za tumačenje R.Z. stručni suradnik- pedagog u Srednjoškolskom đačkom domu , Obala kneza Branimira 10A, 23000 Zadar traži tumačenje primjene odredbi stavka 3. članka 15. Kolektivnog ugovora za zaposlenike u srednjoškolskim ustanovama (N.N. 51/18), rad stručnih suradnika pedagoga u učeničkom domu.

U argumentaciji zahtjeva podnositelj citira odredbe ugovora o radu sklopljen sa Srednjoškolskim đačkim domom 07. studenog 2016. godine, odredbe članaka 100. i 101. stavak 6. Zakona o odgoju i obrazovanju u osnovnoj i srednjoj školi (Narodne novine, broj: 87/08, 86/09, 92/10, 105/10, 90/11, 16/12, 86/12, 94/13, 152/14, 7/17, 68/18, 98/19 i 64/20 ) članka 15. stavka 3. Kolektivnog ugovora za zaposlenike u srednjoškolskim ustanovama, Godišnjeg plana i program rada Srednjoškolskog đačkog doma za školsku godinu 2020. /2021., te sastavnice Odluke o tjednom i godišnjem rasporedu radnih obveza stručnog suradnika-pedagoga.

**Tumačenje 140/20**

U nabrajanju stručnih tijela i povjerenstava u kojima radi u okviru tjednog rasporeda podnositelj zahtjeva nabraja i poslove koji ne spadaju u poslove koji proizlaze iz neposrednog rada te stručno razvojne i koordinacijske poslove koji nisu sadržaj poslova radnog mjesta i na koje ga poslodavac ne može obvezati kao što su:

* članstvo u domskom odboru,
* rad u povjerenstvu za stipendiranje učenika grada Zadra (stručno tijelo izvan Doma),
* poslovi mentorstva za metodiku rada pedagoga za studente Studija pedagogije Sveučilišta u Zadru,
* poslove člana Etičkog povjerenstva Doma i poslove službenika za informiranje Doma.

 Podnositelj zahtjeva traži tumačenja:

1. pitanja zakonske utemeljenosti rasporeda njegovog redovnog radnog vremena **čije tumačenje nije u nadležnosti Zajedničke komisije za tumačenje Kolektivnog ugovora,**
2. pitanje zakonske utemeljenosti sadržaja-odredbi Pravilnika o unutarnjem ustrojstvu i načinu rada doma (rad po nalogu poslodavca) **čije tumačenje nije u nadležnosti Zajedničke komisije za tumačenje Kolektivnog ugovora,**
3. pitanje obveze obavljanja poslova u tjednoj strukturi radnog vremena iz dodatne djelatnosti doma vezano za smještaj i boravak studenata, a koji nisu sastavnica poslova i radnih zadataka Stručnog suradnika-pedagoga u skladu sa člankom 15. stavak 3. Kolektivnog ugovora, za čije obavljanje i tumačenje **nije nadležna Zajedničke komisije za tumačenje Kolektivnog ugovora.**
4. pitanje **obveze radnika da** u redovnom radnom vremenu za vrijeme turističke sezone **po rješenju ravnatelja** obavlja poslove u turističkoj (dodatnoj ) djelatnosti doma koji su dodatno valorizirani ovisno o uspješnosti sezone, **čije tumačenje nije u nadležnosti Zajedničke komisije za tumačenje Kolektivnog ugovora.**

Članovi Zajedničke komisije Članovi Zajedničke komisije

Ministarstva znanosti i obrazovanja: Nezavisnog sindikata zaposlenih

 u srednjim školama Hrvatske:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Tanja Malinac Nijaz Karić

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Daliborka Rezo Branka Pavoković

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Andrea Urojić-Landekić Mirela Matijević Erceg